VIIENDA KOOSSEISU

MÄÄRUS

Haapsalu,			29. veebruar 2008 nr 
									Eelnõu

Haapsalu Üldgümnaasiumi ümbernimetamine
ja põhimääruse kinnitamine

Kooskõlas Haapsalu Linnavolikogu 31.03.2006 otsusega nr 39 "Haapsalu Üldgümnaasiumi ümberkujundamine põhikooliks“ ja kohaliku omavalitsuse korralduse seaduse § 22 lg 1 p 34, põhikooli- ja gümnaasiumiseaduse § 12 lg 4, Haapsalu põhimääruse § 39 lg 6 alusel

§ 1. Nimetada Haapsalu Üldgümnaasium (registrikood 75012825) ümber Haapsalu Nikolai Kooliks.

§ 2. Kinnitada Haapsalu Nikolai Kooli põhimäärus vastavalt lisale 1.

§ 3. Tunnistada kehtetuks Haapsalu Linnavolikogu 28.04.2000 otsuse nr 36 punkt 1.8.

§ 4. Määrus jõustub 01.09.2008.

Arder Väli
Volikogu esimees

Haapsalu Linnavolikogu
29.02.2008 määruse nr 
LISA 1

HAAPSALU NIKOLAI KOOLI
PÕHIMÄÄRUS

I ÜLDSÄTTED

§ 1. Kooli nimi
Kooli nimi on Haapsalu Nikolai Kool (edaspidi Kool).

§ 2. Kooli liik ja haldusala
(1)	Kooli liik on põhikool.
(2)	Kool on munitsipaalkool, mis juhindub oma tegevuses haridusseadusest, põhikooli- ja gümnaasiumiseadusest, Haapsalu Linnavolikogu (edaspidi ka Kooli pidaja) ja Haapsalu Linnavalitsuse õigusaktidest ning muudest Eesti Vabariigi õigusaktidest ja käesolevast põhimäärusest.

§ 3. Asukoht
Kool asub aadressil Lihula mnt 12, Haapsalu, 90507, Lääne maakond.

§ 4. Pitsat, eelarve, pangaarve ja sümboolika
(1)	Koolil on oma nimega pitsat, Haapsalu linna eelarves iseseisev eelarve, oma arvelduskonto ja sümboolika.
(2)	Sümboolika kujunduse ja kasutamise korra kehtestab Kooli direktor käskkirjaga.

§ 5. Asjaajamiskeel ja õppekeel
(1) Kooli asjaajamiskeel on eesti keel.
(2) Kooli õppekeeled on eesti keel ja vene keel.

§ 6. Asjaajamise alused
(1)	Asjaajamine Koolis toimub lähtuvalt arhiiviseaduses, avaliku teabe seaduses, isikuandmete kaitse seaduses, digitaalallkirja seaduses, märgukirjale ja selgitus-taotlusele vastamise seaduses, Vabariigi Valitsuse kehtestatud asjaajamiskorra ühtsetes alustes ja Haapsalu linna asutuste asjaajamiskorras sätestatust.
(2)	Kooli asjaajamise korraldus reguleeritakse asjaajamiskorraga, mille kehtestab Kooli direktor käskkirjaga.
(3)	Õppe- ja kasvatustegevuse alaste kohustuslike dokumentide täitmine ja pidamine toimub vastavalt haridus- ja teadusministri kehtestatud õppe- ja kasvatustegevuse alaste kohustuslike dokumentide täitmise korrale.

§ 7. Haldusmenetlus
Kooli tegevusega seotud haldusmenetlusele kohaldatakse haldusmenetluse seaduse sätteid, arvestades Kooli tegevust reguleerivates seadustes ja nende alusel antud õigusaktides märgitud erisusi.

II KOOLI TEGEVUSE EESMÄRK JA ÜLESANDED

§ 8. Tegevuse eesmärk
Kooli tegevuse eemärgiks on koolikohustuslike laste arenguks tingimuste loomine, laste õpetamine, kasvatamine ja suunamine, mille tulemuseks on põhihariduse omandamine ja haritud inimeseks kujunemine

§ 9. Ülesanded
Kooli ülesanded on:
1) anda õpilastele võimalus omandada heal tasemel põhiharidus;
2) aidata kaasa õpilaste arengule ja isiksuse kujunemisele;
3) tagada Kooli õppekava optimaalne maht ja struktuur;
4) tagada vajaliku õppebaasi pidev korrastamine ja arendamine;
5) võimaldada õpilastele huvitegevust;
6) luua töötajatele tingimused oma erialaste ja pedagoogiliste teadmiste rakendamiseks ja täiendamiseks;
7) teha õppe- ja kasvatustegevuse korraldamisel koostööd teiste koolidega ja lapsevanematega.

III STRUKTUUR, ÕPPE-JA KASVATUSKORRALDUSE ALUSED

§ 10. Struktuur
Kool on haridusasutus, mis loob õpilastele võimalused põhihariduse omandamiseks ning koolikohustuse täitmiseks. Koolis on 1. - 9. klass.

§ 11. Õppekava
(1)	Õpingute alusdokumendiks on põhikooli ja gümnaasiumi riikliku õppekava alusel koostatud Kooli õppekava.
(2)	Kooli õppekava määrab kindlaks Kooli õppe-eesmärgid, õppe ajalise korralduse, õpilase eeldatavad tulemused õppekava läbimisel, kohustuslike õppeainete täpsustatud ja täiendatud ainekavad ning valikainete loendi ja valikutingimused.
(3)	Kooli õppekava kinnitab Kooli direktor kooskõlastades selle õppenõukogu ja hoolekoguga.

§ 12. Õppe- ja kasvatustöö korraldus
(1)	Õppetöö Koolis toimub päevases õppevormis.
(2)	Õppeaasta Koolis kestab 1. septembrist järgmise kalendriaasta 31. augustini. Õppeaasta koosneb õppeperioodidest ja õppevaheaegadest. Õppevaheajad on kinnitatud haridus- ja teadusministri määrusega.
(3)	Õppeperioodi pikkus on 175 õppepäeva.
(4)	Õppeperioodi arvestusühikud on õppetund, -päev, -nädal ja -veerand.
(5)	Õppetöö põhivormiks on õppetund. Õppetunni pikkus Koolis on 45 minutit, vahetunni pikkus vähemalt 10 minutit, söögivahetunni pikkus 20 minutit.
(6)	Õpilaste nädalakoormus, õppeainete loendid ja õppetundide arv on kehtestatud haridus- ja teadusministri määrusega. Õppetundide arv ja nende järjekord õppepäevas määratakse tunniplaanis, mille kinnitab Kooli direktor.
(7)	Õpilaste teadmiste ja oskuste hindamisel lähtub Kool õpilasele kohaldatavas riiklikus õppekavas ning selle alusel koostatud Kooli õppekavas nõutavatest teadmistest ja oskustest. Teadmiste ja oskuste ning käitumise ja hoolsuse hindamise põhimõtted, tingimused ja kord sätestatakse Kooli õppekavas, lähtudes haridus- ja teadusministri määrusega sätestatud hindamise alustest, tingimustest ja korrast.
(8)	Individuaalse õppekava alusel õppija puhul arvestatakse hindamisel individuaalses õppekavas sätestatud erisusi.
(9)	Kooli lõpetamine toimub vastavalt haridus- ja teadusministri määrusega sätestatud põhikooli lõpueksamite korraldamise ning põhikooli lõpetamise tingimustele ja korrale.
(10)	Kool kannab õpilaste andmed Eesti Hariduse Infosüsteemi (EHIS).

IV ÕPILASED, NENDE ÕIGUSED JA KOHUSTUSED

§ 13. Õpilaste õigused
Õpilasel on õigus:
	1) nõuda õppekavajärgset õpetust;
	2) saada õppekavas ettenähtu omandamiseks õpetajalt täiendavat abi õpetaja üldtööaja piires;
	3) moodustada Koolis õpilasesindus ja osaleda selle kaudu koolielu küsimuste lahendamises;
	4) kasutada õppevälises tegevuses tasuta Kooli ruume, rajatisi, õppe-, spordi- ja tehnilisi vahendeid Kooli poolt kehtestatud korras;
	5) saada ainelist abi või soodustusi õigusaktidega kehtestatud korras;
	6) saada Koolis õppimise perioodiks õpilaspilet;
	7) omada ja kasutada muid õigusi, mis tulenevad seadustest ja nende alusel kehtestatud õigusaktidest.

§ 14. Õpilaste kohustused
Õpilane on kohustatud:
	1) täitma koolikohustust ja osalema õppetöös vastavalt õpilase jaoks Kooli poolt ette nähtud tunniplaanile ja õppekorraldusele;
	2) õppima võimetekohaselt, arendama end ja täiendama oma teadmisi;
	3) suhtuma lugupidavalt kaasinimestesse, hoidma loodust ja elama keskkonda säästvalt;
	4) täitma Kooli kodukorda;
	5) hoidma Kooli head mainet, käituma väärikalt nii Koolis kui ka väljaspool Kooli;
	6) järgima tervislikke eluviise;
	7) hoidma heaperemehelikult Kooli kasutuses olevat vara;
	8) täitma muid seadustest ja nende alusel antud õigusaktidest tulenevaid õpilastele pandud kohustusi.

§ 15. Tunnustuse ja laituse avaldamine 
(1)	Õpilasele avaldatakse tunnustust vastavalt haridus- ja teadusministri määrusega kehtestatud õpilaste tunnustamise korrale ning kooli sisekorraeeskirjades sätestatud alustel ja korras.
(2)	Õpilasele avaldatakse laitust märkusega õpilaspäevikus, lapsevanemale saadetava kirjaliku teatega või direktori käskkirjaga.

§ 16. Õpilasesindus
(1)	Õpilasesindus tegutseb käesoleva põhimääruse ja õpilasesinduse põhimääruse alusel.
(2)	Õpilasesinduse põhimääruse kiidab heaks kooli hoolekogu ja kinnitab Kooli direktor.

§ 17. Varalise kahju hüvitamine
Varalise kahju, mille õpilane on Koolile tekitanud, hüvitab õpilane või tema seaduslik esindaja õigusaktidega kehtestatud korras.

V KOOLITÖÖTAJAD
§ 18. Koolitöötajad
Koolitöötajad (edaspidi personal) on pedagoogid ja Kooli teenindav personal.

§ 19. Personali koosseisu määramine ja töölepingud
(1)	Kooli personali koosseisu määrab Kooli direktor kooskõlastatult Haapsalu Linnavalitsusega.
(2)	Töölepingud Kooli töötajatega sõlmib, muudab, peatab ja lõpetab Kooli direktor.

§ 20. Konkursi korraldamine ja atesteerimine
(1)	Pedagoogide vabad ametikohad täidetakse avaliku konkursi korras.
(2)	Pedagoogide kutseoskuste ja kutsemeisterlikkuse ning kvalifikatsioonitaseme üle otsustamiseks korraldatakse nende atesteerimine haridus- ja teadusministri määrusega kehtestatud korras.

§ 21. Personali tööülesanded, õigused, kohustused ja vastutus
(1)	Õpilaste õpetamine ja kasvatamine on pedagoogide ülesanne, mis tugineb õpilaste ja õpetajate vastastikusele lugupidamisele, teineteisemõistmisele ning koostööle lapsevanematega.
(2)	Kooli teenindava personali ülesandeks on tagada Kooli häireteta töö ja majandamine ning vara säilimine ja korrasolek.
(3)	Kooli töötajate tööülesanded, õigused, kohustused ja vastutus määratakse käesoleva põhimäärusega, töösisekorraeeskirjaga, ametijuhendiga, töölepinguga, kollektiiv-lepinguga ja muude õigusaktidega.
(4)	Töötajate ametijuhendid ja tööinspektsiooniga kooskõlastatud töösisekorraeeskirja kinnitab Kooli direktor käskkirjaga ja teeb need töötajatele teatavaks allkirja vastu.

VI KOOLIELU KORRALDAMINE
§ 22. Kooli direktor
(1)	Kooli juhib direktor.
(2)	Kooli direktor:
	1) teeb Kooli kasuks Kooli pidaja nimel tehinguid ulatuses, mis on vajalikud huvikooli seaduses, selle alusel antud õigusaktides või käesolevas põhimääruses ja direktori töölepingus sätestatud ülesannete täitmiseks;
	2) juhatab Kooli õppenõukogu;
	3) tagab Kooli hoolekogu ja õppenõukogu seaduslike otsuste täitmise;
	4) sõlmib, muudab, peatab ja lõpetab töölepingud koolitöötajatega;
	5) kinnitab Kooli asjaajamiskorra ja kodukorra ning muud töökorraldusdokumendid;
	6) koostab Kooli eelarveprojekti ning esitab selle hoolekogule arvamuse avaldamiseks ja Kooli pidajale kinnitamiseks;
	7) tagab seaduste ja muude õigusaktidega sätestatud aruannete koostamise ja esitamise;
	8) lahendab muid seadustega, Kooli põhimäärusega ja töölepinguga tema pädevusse antud küsimusi.
(3)	Kooli direktori vaba ametikoha täitmiseks korraldab avaliku konkursi Haapsalu Linnvalitsus.
(4)	Direktoriga sõlmib, muudab ja lõpetab töölepingu Haapsalu linnapea või tema poolt volitatud isik.

§ 23. Direktori asendamine
(1)	Direktorit asendab direktori puhkusel või töölähetuses olemise ajal, haigestumise või töölt vabastamise korral kõigi õiguste ja kohustustega õppealajuhataja või tema äraolekul isik, kellele on töölepingu või asutuse juhi käskkirjaga tehtud ülesandeks direktori ülesannete täitmine.
(2)	Direktor määrab isiku, kes asendab direktorit ka juhul, kui direktor ja õppealajuhataja on samal ajal ära.

§ 24. Kooli õppenõukogu
(1)	Koolil on õppenõukogu, kelle ülesanne on kooli õppe- ja kasvatustegevuse eesmärkide kindlaksmääramine, Kooli toimimise ning edukuse analüüsimine, hindamine ja juhtimiseks vajalike otsuste tegemine.
(2)	Kooli õppenõukogu tegutseb haridus- ja teadusministri määrusega kehtestatud korras.

§ 25. Hoolekogu
(1)	Kooli õppe- ja kasvatustegevuse jälgimiseks ja selleks paremate tingimuste loomisele kaasaaitamiseks moodustab Haapsalu Linnavalitsus Kooli hoolekogu.
(2)	Hoolekogu tegutseb haridus- ja teadusministri määrusega kehtestatud korras.
(3)	Kooli direktor on hoolekogu ees aruandekohustuslik.

§ 26. Kooli sisehindamine
(1)	Kooli sisehindamise läbiviimise korra kehtestab Kooli direktor.
(2)	Kool koostab sisehindamise aruande vähemalt üks kord kolme õppeaasta jooksul. Aruandes tuuakse välja Kooli tegevuse tugevused ja parendusvaldkonnad. Sisehindamise aruanne kooskõlastatakse Kooli hoolekoguga ja Kooli pidajaga ning aruande kinnitab Kooli direktor.

VII KOOLI VARA, FINANTSEERIMINE, ARUANDLUS JA JÄRELEVALVE
§ 27. Kooli Vara
(1)	Kooli kasutuses oleva vara moodustavad talle Haapsalu Linnavolikogu kehtestatud linnavara valdamise kasutamise ja käsutamise korra alusel Haapsalu linnalt või teistelt isikutelt ja asutustelt Koolile sihtotstarbeliseks valdamiseks, kasutamiseks ja käsutamiseks antud maa, hooned, rajatised, seadmed, rahalised vahendid, inventar ja muu vara.
(2)	Kooli valduses olev vara on Haapsalu linna omand.
(3)	Kooli vara valdamise, kasutamise ja käsutamise korra aluseks on Haapsalu linnavara valdamise, kasutamise ja käsutamise kord.

§ 28. Rahalised vahendid
(1)	Kooli rahalised vahendid moodustuvad eraldistest riigieelarvest ja linnaeelarvest, laekumistest sihtasutustelt, äriühingutelt, organisatsioonidelt ning füüsilistelt isikutelt, samuti Kooli õppekava välistest tegevustest saadud vahenditest.
(2)	Kooli finantstegevust juhib Kooli direktor.
(3)	Kooli raamatupidamisarvestust peetakse õigusaktidega kehtestatud korras Haapsalu Linnavalitsuse raamatupidamises.

§ 29. Aruandlus
Kool esitab oma tegevuse kohta statistilisi ja eelarve täitmise aruandeid rahandusministri, haridus- ja teadusministri ning Haapsalu Linnavolikogu ja Haapsalu Linnavalitsuse õigusaktidega kehtestatud tähtaegadel ja korras.

§ 30. Järelevalve
(1)	Riiklikku järelevalvet Kooli õppe- ja kasvatustegevuse üle teostab Haridus- ja teadusministeerium või haridus- ja teadusministri volitusel Lääne maavanem.
(2)	Teenistuslikku järelevalvet Kooli ja Kooli direktori  tegevuse seaduslikkuse ja otstarbekuse üle teostab Kooli pidaja.
(3)	Kooli finantsmajanduslikku tegevust ja vara kasutamise sihipärasust kontrollib Haapsalu Linnavolikogu revisjonikomisjon, riigieelarveliste vahendite kasutamist Riigikontroll.
(4)	Järelevalve käigus avastatud puudused on direktor kohustatud kõrvaldama järelevalve organi poolt määratud tähtajaks.

VIII ÜMBERKORRALDAMINE, ÜMBERKUJUNDAMINE JA TEGEVUSE LÕPETAMINE

§ 31. Kooli ümberkorraldamine, ümberkujundamine ja tegevuse lõpetamise
(1)	Kooli ümberkorraldamine, ümberkujundamine ja tegevuse lõpetamine toimub põhikooli- ja gümnaasiumiseaduses sätestatud alustel.
(2)	Kooli ümberkorraldamise, ümberkujundamise ja tegevuse lõpetamise otsustab Kooli pidaja.
(3)	Kooli ümberkorraldamine, ümberkujundamine ja tema tegevuse lõpetamine võib toimuda ainult pärast õppeaasta lõppu.
(4)	Kooli ümberkorraldamise ja ümberkujundamise ning tegevuse lõpetamise otsusest teatatakse kirjalikult lapsevanematele, pedagoogidele ja teistele töötajatele ning Haridus- ja Teadusministeeriumile põhikooli- ja gümnaasiumiseaduses sätestatud korras.

IX LÕPPSÄTTED

§ 32. Kooli põhimääruse kinnitamine, muutmine ja täiendamine 
(1)	Kooli põhimääruse kinnitab, muudab, täiendab ja tunnistab kehtetuks Haapsalu Linnavolikogu.
(2)	Põhimääruse, selle muutmise või täiendamise eelnõu töötab välja Kooli direktor või Linnavalitsuse haridus- ja kultuuriosakond.

SELETUSKIRI
Eelnõule „Haapsalu Üldgümnaasiumi ümbernimetamine ja põhimääruse kinnitamine“

Vastavalt määruse eelnõus viidatud Haapsalu Linnavolikogu otsusele, alustati 2006. aasta septembris Haapsalu Üldgümnaasiumi ümberkujundamist põhikooliks. Seoses sellega ei avatud 2006. aasta septembris seal enam 10. klassi; 2007. a septembrist alates pole koolis enam 10. ja 11. klassi ning 2008. aasta septembrist alates töötab kool edasi põhikoolina.
Kuna kooli praegune nimi – Haapsalu Üldgümnaasium ei vastaks uuel õppeaastal enam kooli tegelikule sisule ning oleks eksitav, peab kool saama uue nime. Uue nime valikul on kaasatud erinevad grupid – lapsevanemad, pedagoogid ja õpilased ning selle koostöö tulemusena on kool esitanud ettepaneku määrata kooli uueks nimeks– Haapsalu Nikolai Kool. Põhjenduseks on toodud asjaolu, et sellise nimega ning sarnase suurusega venekeelne kool on Haapsalus ka varasemalt tegutsenud.
1869. a asutati Haapsallu õigeusu koguduse-kihelkonnakool, mis pühitseti püha Nikolause auks, kes on (Nikolai Imetegija) muuhulgas Venemaa kaitsepühak. Pühak suri 6. detsembril 343. aastal ning ta kaitseb nii noori kui ka vanu õppijaid, kõiki lapsi, pagareid, kaupmehi, apteekreid, vange, juriste, põldu ja karja ning meremehi. Sellest inspireeritult tähistatakse omakorda ka Eesti rahvakalendris nigulapäeva, laiemalt tuntud on Santa Claus kui jõuluvana.
Kool ehitati Vene aadelkonna annetustega ja oli mõeldud kõigile olenemata usulisest kuuluvusest. Seal anti venekeelset haridust nii eesti kui vene kehvadest peredest pärit lastele. Kooli külastasid paljud väljapaistvad isikud, muuhulgas Venemaa keisriproua Maria Aleksandrovna. Kooli aupatrooniks oli krahvinna M.A. Brewern De-La-Gardie. Nikolai koolis algas ka helilooja Cyrillus Kreegi koolitee. Kool tegutses praegusel Saue tänaval, hoone ei ole tänaseni säilinud - see hävis tulekahjus II Maailmasõja ajal.
Käesoleva määrusega muudetakse vastavalt kooli nimi ning tühistatakse senine põhimäärus alates 01.09.2008, sest ametlik õppeaasta koolis lõpeb 31. augustil.
Kool jätkab septembrist alates uue nime ja põhimäärusega ning ümberkujundatud koolile peab Haapsalu Linnavalitsus esitama koolitusloa taotluse HTM-le hiljemalt 01.04.2008. Juba tegutsevale koolile uue koolitusloa taotlemisel tuleb esitada kooli nime muutmise otsus ning kooli uus põhimäärus.
Põhimääruse teksti on välja töötanud Kooli juhtkond.

Linnavalitsus teeb ettepaneku eelnõu määrusena vastu võtta.

Talis Vare
Aselinnapea